Arbeiderpartiet i Bergen

Retningslinjer for redaksjonskomiteens arbeid

vedtatt av representantskapet for årsmøtet 2025

Redaksjonskomiteens formål

I samsvar med AiBs gjeldende vedtekter velger representantskapet en redaksjonskomité som starter sitt arbeid rett etter at styret har innstilt behandlingsform for de innsendte politiske forslagene.

Redaksjonskomiteens oppgaver

Redaksjonskomiteen har som oppgave å legge til rette for en god forberedelsesprosess og en mest mulig effektiv behandling under årsmøtet.

Redaksjonskomiteen skal gjøre seg godt kjent med innholdet i alle innkomne forslag.  Det er redaksjonskomiteens hovedoppgave å formulere forslag til vedtak som årsmøtet kan stille seg bak, og foreslå behandlingsmåte. Komiteen skal legge til rette for debatter og voteringer om særskilte spørsmål.

Lokallagene er oppfordret til å sende inn årsmøteforslag med en klar tematisk avgrensning, og i formatet maks 5 linjer vedtaksforslag og maks 15 linjer begrunnelse. Redaksjonskomiteen bør bygge videre på dette formatet så langt det er hensiktsmessig.

Det er viktig at redaksjonskomiteen er til stede under den politiske debatten under årsmøtet. Det kan være det kommer frem saker i debatten som komiteen må ta hensyn til i sin endelige innstilling.

Redaksjonskomiteens arbeidsmåte og behandling i årsmøtet

Redaksjonskomiteen skal sortere de innsendte forslagene etter politiske tema, og søke å samordne forslag som ligger tett opptil hverandre. Redaksjonskomiteen kan lage overordnede uttalelser om utvalgte politiske hovedtemaer som er relevante sett hen til innsendte forslag og den politiske situasjonen for øvrig. Redaksjonskomiteen står fritt til å løse sine oppgaver slik den mener er riktig.

Redaksjonskomiteen innstiller på behandlingsform, herunder hvor politiske forslag skal videresendes. Dette kan f.eks. være

* Vedtas, oversendes fylkespartiets årsmøte (og/eller ev. andre organer i partiet)
* Oversendes partistyret (med eller uten vedtak)
* Oversendes bystyregruppen (med eller uten vedtak)

Redaksjonskomiteen kan også avvise forslag som den mener er i samsvar med gjeldende politikk, som redaksjonskomiteen er uenig med eller som strider mot Arbeiderpartiets verdigrunnlag eller prioriteringer. Det må gå klart frem i innstillingen hvilken behandlingsform de ulike innsendte forslagene har fått.

Redaksjonskomiteens foreløpige innstilling skal være klar minst 3 virkedager før årsmøtet. Dette gir delegatene en mulighet til å forberede seg.

På årsmøtet er det redaksjonskomiteens innstilling som skal debatteres. Den foreløpige innstillingen skal redegjøres for under sak 4 på årsmøtet. Debatten om de politiske forslagene skal tas under sak 6 på årsmøtet. Eventuelle dissenser skal opplyses om i redaksjonskomiteens innstilling samt i debatten.

Redaksjonskomiteen skal være til stede under debatten, og samles etter debatten for å utforme sin endelige innstilling. Videre at de bør sitte samlet når redaksjonskomiteens endelige innstilling behandles, slik at de kan respondere på det som måtte komme av endringsforslag etc.